M-Net: ‘Ons glo ons het regte ding gedoen’Gareth Cliff buite die hof. Foto: Getrude Makhafola/ANA “As ŉ goeie korporatiewe burger wat die oppergesag van die reg respekteer, sal M-Net mnr. Cliff heraanstel as Idols-beoordelaar soos beveel deur die Suid-Gautengse hooggeregshof,” het Nondumiso Mabece, woordvoerder van M-Net, gesê. “Ons glo ons het die regte ding gedoen deur mnr. Cliff van die program te verwyder. Ons bly daartoe verbind om ons platforms te gebruik om by te dra tot ŉ verenigde Suid-Afrika.” Regter Caroline Nicholls het Vrydag beslis ŉ kontrak bestaan tussen M-Net en Cliff en dat die betaalkanaal hom op ŉ tydelike basis weer moet aanstel. M-Net het in die hof aangevoer hulle het nie ŉ kontrak met Cliff nie, aangesien niks nog gefinaliseer is nie. Wim Trengrove, SC, M-Net se regsverteenwoordiger, het aangevoer hoewel M-Net nie glo dat Cliff ŉ rassis is nie, het sy twiet ŉ massiewe reaksie ontlok en die indruk geskep dat hy ŉ rassis is. Volgens Trengrove het Cliff “die gesig van rassisme” geword. Dali Mpofu, regsverteenwoordiger vir Cliff, het aangevoer ŉ kontrak het wel tussen M-Net en sy kliënt bestaan en M-Net het teen Cliff gediskrimineer omdat hy wit is. Cliff sal na verwagting Saterdag ŉ mediakonferensie hou. Lees alle vorige berigte oor Gareth Cliff op Maroela Media.